Սպիտակ տունը առաջարկում է զգալիորեն կրճատել պետքարտուղարության ու միջազգային զարգացման գործակալության հատկացումները
ԱՄՆ-ի պետքարտուղար Ռեքս Թիլերսոնը հանդես է եկել Սենատում ի պաշտպանություն վարչակազմի առաջարկած բյուջեի, որը նախատեսում է կրճատումներ ամերիկյան դիվանագիտության և արտաքին օգնության հատկացումներում: Նա ընդգծել է, որ կրճատումները չեն ազդի արտաքին քաղաքականության նպատակների իրականացման վրա:
Դոնալդ Թրամփի վարչակազմի 2018 թվականի բյուջեի նախագիծը առաջարկում է մեկ երրորդով կրճատումներ իրականացնել ԱՄՆ պետքարտուղարության և ԱՄՆ-ի միջազգային զարգացման գործակալության համար նախատեսվող հատկացումներում: Ըստ Թիլերսոնի, վերջին տասնամյակում այս կառույցները ունեցել են հատկացումների 60 տոկոսանոց աճ՝ 2017 թվականին հասնելով 55,6 միլիարդի: Թրամփի վարչակազմը նախատեսում է մեծացնել ռազմական ծախսերը՝ դիվանագիտության և արտաքին օգնության հատկացումների 32 տոկոսի կրճատման հաշվին: Դեմոկրատները քննադատում են այս բյուջեի նախագիծը: «Այս բյուջեն կունենա բացասական հետևանքներ, եթե մենք դադարենք ներդրումներ անել դիվանագիտության և զարգացման մեջ: Հակամարտությունները, որոնք մենք չկանխենք, կվերածվեն պատերազմների մեզ համար»,- ասում է դեմոկրատ կոնգրեսական Էլիոտ Էնգելը: Էնգելը հիշեցրել է հանրապետական սենատոր Լինդսի Գրահամի խոսքերը, ով ասել էր, որ առաջարկվող կրճատումները կարող են վնասել ԱՄՆ-ի դեսպանությունների անվտանգությանը, հատկապես վտանգավոր վայրերում: Սենատոր Գրահամը նաև խոսել է այս առումով ահաբեկչության քարոզչության դեմ պայքարի մասին: «Ահաբեկիչներին այս ծրագիրը դուր կգա։ Նրանք ատում են այն գաղափարը, որ Ամերիկան կրթություն ու սնունդ է տրամադրում, սա խանգարում է նրանց քարոզչությանը»,- նշել է սենատոր Գրահամը: Օրենսդիրների կարծիքով դիվանագիտության և արտաքին հատկացումների կրճատումը կարող է նվազեցնել ԱՄՆ-ի առաջնորդի դերն աշխարհում: Սակայն դրան հակազդում է պետքարտուղար Թիլերսոնը: «Անգամ հատկացումների կրճատումից հետո մենք կշարունակենք մնալ առաջնորդ միջազգային զարգացման, գլոբալ առողջապահության, ժողովրդավարության և պետական հմուտ կառավարման ասպարեզներում և միջազգային ջանքերում»,- ասում է Թիլերսոնը: Թիլերսոնի կարծիքով ներկայացրած 2018 թվականի համար նախատեսվող 37,6 միլիարդանոց բյուջեն բխում է ամերիկյան ժողովրդի շահերից և պատասխանատու մոտեցում է հանրային միջոցների նկատմամբ: